גן בית הכומר בנונן

גן בית הכומר בנונן (בהולנדית: De pastorie in Nuenen), ידוע גם בשמות גן בית הכומר בנונן באביב (De pastorie in Nuenen in het voorjaar) וגן האביב (Lentetuin), הוא ציור שמן שצייר וינסנט ואן גוך בתחילת דרכו, במאי 1884, עת התגורר עם הוריו בבית הכומר בנונן. ואן גוך צייר מספר ציורי שמן ואיורים של הגנים בביתו ושל חזית הגן.

בין השנים 1962 ל-2020 נכלל הציור באוסף הקבוע של מוזיאון חרונינגן. ב-30 במרץ 2020 נגנב הציור מתערוכה במוזיאון סינגר לארן בעיירה לארן שבמחוז צפון הולנד.

== רקע ==
החל משנת 1881 התגורר ואן גוך בהאג עם מריה (סין) הורניק ולאחר מכן התגורר לבד מספר חודשים בדרנתה בצפון הולנד. בדצמבר 1883 עבר להתגורר עם הוריו בבית הכומר של הכנסייה המתוקנת ההולנדית בנונן, קרוב לאיינדהובן, שם שימש אביו כומר. חדר הכביסה בחלק האחורי של הבית שימש עבורו חדר עבודה.

הוא התגורר עם הוריו בנונן במשך כמעט שנתיים, ובו עבד על 200 איורים וציורים, כולל יצירתו הגדולה הראשונה, "אוכלי תפוחי האדמה". הוא עבר לאנטוורפן בבלגיה בנובמבר 1885 ואז לפריז שבצרפת ב-1886.

== תיאור ==
בנונן תיעד ואן גוך את שינויי העונות בסדרת ציורי גינת בית הכומר, גינה שהייתה מוקפת בחומת אבנים גדולה ושהיו בה אגם ברווזים, מעגן סירות, גדר חיה, שבילים, גני ירק ופרחים, וכן בוסתן.

את היצירה "גן האביב" צייר לאחר סדרת ציורי חורף, ככל הנראה במאי 1884. מוצגים בה נופי הגן ובקדמת הציור דמות נשית לבושה בגדים שחורים. ברקע המרוחק חורבות הכנסייה הישנה, שמתוארת גם בציורים ידועים נוספים כמו "מגדל הכנסייה הישן בנונן", שצוירו בטרם הריסתה ב-1885. קשת הצבעים בעבודה מתאפיינת בגווני ירוק וחום, המאפיינים את ציוריו המוקדמים של ואן גוך, עם נגיעות של ירוק ואדום שמרמזות על שוך החורף ובוא האביב. במכתב ששלח ואן גוך לאנתון ואן רפרד במרץ 1884, הזכיר את שינויי העונות בהם חזה בגינת ביתו: "אני מחפש גם את צבעי החורף של הגן. אבל כעת זהו כבר גן אביב. והוא הפך כבר לגן שונה לגמרי."

ממדי הציור רחבים בצורה בולטת, באורך 25 ס"מ וברוחב 57 ס"מ לא כולל המסגרת, פרופורציה רחבה אף יותר מהפורמט שבו נהג להשתמש ואן גוך, של ציור דו-ריבועי (שבו אחד הממדים כפול מהשני). ייתכן שבציור זה נעזר ואן גוך ב"חלון פרספקטיבה", קרי מסגרת עץ ה"ממסגרת" את הנוף, תלויה באמצעות חבלים.

הציור נכלל באוסף הקבוע של מוזיאון חרונינגן, בעיר ההולנדית חרונינגן, משנת 1962 ועד שנגנב ב-2020.

<gallery heights=120px caption="ציורים נוספים מאת ואן גוך המתארים את גן בית הכומר" class="center">
קובץ:Wintertuin, Vincent van Gogh, Nuenen, maart 1884.jpg|"גן החורף" ("Wintertuin"), איור בעיפרון ובדיו, מרץ 1884, מוזיאון ואן גוך, אמסטרדם (F1128, JH466)
קובץ:Vincent van Gogh - The Parsonage Garden at Nuenen in Winter - Google Art Project.jpg|"גן בית הכומר בנונן בחורף", איור בעט ובדיו, מרץ 1884, המוזיאון לאמנות יפה, בודפשט (F1130, JH465)
קובץ:Gogh - f 1133.jpg|"גן בית הכומר", אפריל 1884, רישום שנשלח לאנתון ואן רפרד, אוסף פרטי (F1188)
קובץ:Van Gogh - Der alte Friedhofsturm in Nuenen.jpeg|"מגדל הכנסייה הישן בנונן", מאי 1884, ציור שמן על קנבס על פנל, אוסף בורלה, ציריך (F88, JH490)
קובץ:Van Gogh - Der Pfarrgarten in Nuenen im Schnee1.jpeg|"גן בית הכומר בנונן בשלג", ציור שמן על קנבס על פנל, ינואר 1885, מוזיאון נורטון סימון, פסדינה, קליפורניה (F194, JH603)
קובץ:Van Gogh - Der Pfarrgarten in Nuenen im Schnee.jpeg|"גן בית הכומר בנונן בשלג", ציור שמן על קנבס על פנל, ינואר 1885, מוזיאון האמר, לוס אנג'לס (F67, JH604)
קובץ:De tuin van de pastorie te Nuenen, van Gogh, 1885.jpg|"גן בית הכומר בנונן", צבעי מים, אוקטובר/נובמבר 1885, מוזיאון נורדברבנט, דן בוס (F1234, JH954)
File:Van Gogh - Der Pfarrgarten in Nuenen mit Teich und Figuren.jpeg|"גן בית הכומר בנונן, אגם ודמויות", ציור שמן על פנל, 1885, נהרס בשרפה ברוטרדם במלחמת העולם השנייה (F124, JH955)
</gallery>

== גנבתו ==
הציור נגנב ממוזיאון סינגר לארן (הקרוי על שמו של האמן והנדבן האמריקאי ויליאם הנרי סינגר) בעיירה לארן שבצפון הולנד ב-30 במרץ 2020, יום הולדתו של ואן גוך. הציור הושאל ממוזיאון חרונינגן לצורך תערוכה. בזמן הגנבה, המוזיאון היה סגור לכניסת הציבור בשל התפשטות נגיף הקורונה. על פי המשטרה המקומית, הגנבים שברו את דלתות הזכוכית של המוזיאון בסביבות שעה 3:15 לפנות בוקר, ועזבו את האתר לפני שכוחות השיטור הגיעו למקום בעקבות הפעלת האזעקה. מנהל מוזיאון סינגר לארן, יאן רודולף דה לורם, אמר כי הוא "נדהם ומוטרד קשות מהאירוע הזה". בעבר, נגנבו 28 ציורים של ואן גוך ברחבי הולנד, אך כולם נמצאו והושבו למקומם עד כה.

==קישורים חיצוניים==

== הערות שוליים ==

קטגוריה:וינסנט ואן גוך: ציורים
קטגוריה:יצירות אבודות
קטגוריה:ציורי נוף